### ΝΕΟΕΛΛΗΝΙΚΗ ΓΛΩΣΣΑ Γ΄ ΓΥΜΝΑΣΙΟΥ - 3Η ΕΝΟΤΗΤΑ

ΕΙΜΑΣΤΕ ΟΛΟΙ ΙΔΙΟΙ. ΕΙΜΑΣΤΕ ΟΛΟΙ ΔΙΑΦΟΡΕΤΙΚΟΙ

**Κείμενο 1: Ο ρατσισμός όπως τον εξήγησα στην κόρη μου**

**Α. Ερωτήσεις κατανόησης:** *Απαντήστε κάθε ερώτηση σε μία παράγραφο***.**

1. Πώς εκδηλώνεται ο ρατσισμός στην καθημερινή μας ζωή;
2. Σε ποιες διαφορές των ανθρώπων στηρίζεται ο ρατσισμός;
3. Ποιος ο σκοπός των ρατσιστών;
4. Γιατί υπάρχει ακόμα ρατσισμός σήμερα;
5. Πώς μπορεί να εξαλειφθεί ο ρατσισμός των νέων ανθρώπων;
6. Τι θα θέλατε να διερευνήσετε σχετικά με τον ρατσισμό σήμερα;

Β. Εξηγήστε με βάση το απόσπασμα πώς μαθαίνει κάποιος να είναι ρατσιστής; *( σε μία παράγραφο)*

«Πρώτα απ' όλα, η αυθόρμητη φύση των παιδιών δεν είναι ρατσιστική. Ο άνθρωπος δε γεννιέται ρατσιστής. Αν οι γονείς του ή οι συγγενείς του δεν του βάλουν στο κεφάλι ρατσιστικές ιδέες, δεν υπάρχει λόγος να γίνει ρατσιστής.»

Γ. Με ποιον τρόπο είναι γραμμένες οι παρακάτω παράγραφοι; Βρείτε θεματική περίοδο, σχόλια και πρόταση – κατακλείδα. Αν δεν υπάρχει κατακλείδα γράψτε μία πρόταση δική σας ως κατακλείδα της κάθε παραγράφου.

«Ο ρατσισμός είναι μια αρκετά συνηθισμένη συμπεριφορά, κοινή σ' όλες τις κοινωνίες, που περνάει δυστυχώς απαρατήρητη σε ορισμένες χώρες, επειδή συμβαίνει να μην την προσέχουν αρκετά. Σημαίνει καχυποψία, ακόμα και περιφρόνηση, απέναντι στα πρόσωπα που έχουν φυσικά και πολιτιστικά χαρακτηριστικά διαφορετικά από τα δικά μας.»

«Ρατσιστής είναι αυτός που, με το πρόσχημα ότι δεν έχει το ίδιο χρώμα δέρματος ούτε την ίδια γλώσσα ούτε τον ίδιο τρόπο να γιορτάζει με κάποιον άλλο, πιστεύει ότι είναι καλύτερος, ας πούμε ανώτερος, απ' αυτόν που είναι διαφορετικός από τον ίδιο. Επιμένει να πιστεύει ότι υπάρχουν πολλές φυλές και λέει στον εαυτό του: «Η δική μου φυλή είναι ωραία και ευγενική. Οι άλλες είναι άσχημες και κτηνώδεις».»

Δ. Σχολιάστε το παρακάτω απόσπασμα σε μία παράγραφο. Σε ποιο συμπέρασμα μας οδηγεί;

«Όμως, όπως είπε ένας καθηγητής της ιατρικής ειδικός στο αίμα, «οι καθαρές φυλές στο ζωικό βασίλειο δεν μπορούν να υπάρξουν παρά μόνο σε πειραματική κατάσταση στο εργαστήριο, όπως συμβαίνει με τα ποντίκια για παράδειγμα». Προσθέτει ότι «ανάμεσα σ' έναν Κινέζο, σ' έναν κάτοικο του Μάλι και σ' ένα Γάλλο υπάρχουν περισσότερες κοινωνικοπολιτιστικές παρά γενετικές διαφορές».»

Ε. Χαρακτηρίστε τις παρακάτω ερωτήσεις; Είναι ολικής ή μερικής άγνοιας; Γνήσιες ή ρητορικές;

1. Πες μου, μπαμπά, τι είναι ο ρατσισμός;
2. Όταν λες «κοινή», εννοείς φυσιολογική;
3. Tι είναι να είναι κάποιος ανώτερος;
4. Πιστεύεις ότι κι εγώ θα μπορούσα να γίνω ρατσίστρια;
5. Τι είναι «ρατσιστής»;
6. Δεν υπάρχει μια φυλή που να είναι καλύτερη;

ΣΤ. Αν θέλετε απαντήστε στην παρακάτω έρευνα για το ρατσισμό στα σχολεί[α](https://synomilo.blogspot.com/2015/03/blog-post_13.html).

[**https://www.surveymonkey.com/s/ratsismos-sta-sxoleia**](https://www.surveymonkey.com/s/ratsismos-sta-sxoleia)

Ζ. Ποιες σκέψεις σας δημιουργήθηκαν όταν είδατε το βίντεο με τίτλο «Ο Λαθρεπιβάτης»;

*( Γράψτε σε μία παράγραφο)(Θα βρείτε το βίντεο στην αριστερή στήλη στο κουμπί ΠΟΛΥΜΕΣΑ)*